TARYBOS SPRENDIMAS
2006 m. lapkričio 20 d.
iš dalies keičiantis ir pratęsiantis Sprendimą 2001/923/EB, nustatantį mainų, paramos ir mokymo programą, skirtą euro apsaugai nuo klastojimo (Periklio programą)
(2006/849/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 123 straipsnio 4 dalies trečią sakinį,
atsižvelgdama į Komisijos pasiūlymą,
atsižvelgdama į Europos Parlamento nuomonę,
atsižvelgdama į Europos centrinio banko nuomonę (1),
kadangi:
(1)
Tarybos sprendimo 2001/923/EB (2) 13 straipsnio 3 dalies a punktas numato, kad Komisija iki 2005 m. birželio 30 d. turėjo Europos Parlamentui ir Tarybai nusiųsti ataskaitą, kuri turėjo būti parengta nepriklausomai nuo programos vadovo, įvertinančią programos svarbą, naudingumą ir veiksmingumą, ir pranešimą, ar ši programa turėtų būti tęsiama ir keičiama, kartu su atitinkamu pasiūlymu.
(2)
Pagal to sprendimo 13 straipsnį numatyta įvertinimo ataskaita buvo pateikta 2004 m. lapkričio 30 d. Joje padaryta išvada, kad programa pasiekė savo tikslus, ir buvo rekomenduota tęsti programą.
(3)
Orientacinis finansavimo dydis, kaip apibrėžta 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo (3) 38 punkte, yra įtrauktas į šį sprendimą visam programos laikotarpiui, kartu neįtakodamas Sutartyje nurodytų biudžeto valdymo institucijos galių.
(4)
Programos pratęsimas rodo, kad būtina toliau išlikti budriems, teikti euro apsaugos nuo klastojimo stiprinimui būtiną mokymo ir techninę pagalbą sukuriant stabilią valstybių narių programų planavimo sistemą, visų pirma laikotarpiu, kurio metu naujosios šalys priima vieną bendrą valiutą.
(5)
Todėl 2005 m. balandžio 8 d. Komisija pateikė pasiūlymą tęsti Periklio programą (4) iki 2011 m. gruodžio 31 d.
(6)
Siekiant galutinio susitarimo dėl Bendrijos finansinės programos 2007-2013 m., Taryba nusprendė pratęsti Periklio programą 2006 m.
(7)
2006 m. sausio 30 d. deklaracijoje Taryba pareiškė, kad Periklio programa yra daugiamečio pobūdžio ir turėtų būti pratęsta iki 2011 m. Todėl ji paragino Komisiją pateikti pasiūlymą pratęsti programą laikotarpiui nuo 2007 metų, kai tik bus pasiektas susitarimas dėl būsimos 2007-2013 m. finansinės programos.
(8)
Bendrijos programos turėtų atitikti Bendrijos finansinę programą.
(9)
Tam, kad būtų išvengta pagal Periklio programą vykdomų veiksmų sutapimų ir siekiant užtikrinti jų nuoseklumą bei papildomumą, svarbu sukurti Komisijos, Europos centrinio banko ir Europolo finansuojamų veiksmų sąsajas.
(10)
Todėl ir atsižvelgiant į tai, kad siekiant apsaugoti eurą būtina nuolat rengti mokymus ir teikti pagalbą, Periklio programa turėtų būti pratęsta iki 2013 m. gruodžio 31 d. Taigi turėtų būti atitinkamai iš dalies pakeistas Sprendimas 2001/923/EB,
NUSPRENDĖ:
1 straipsnis
Pakeitimai
Sprendimas 2001/923/EB iš dalies keičiamas taip:
1)
1 straipsnio 2 dalies paskutinis sakinys pakeičiamas taip:
„Jos trukmė - nuo 2002 m. sausio 1 d. iki 2013 m. gruodžio 31 d.“
2)
Po 6 straipsnio pabaigoje pridedama ši pastraipa:
„Orientacinis finansavimo dydis, nustatomas Bendrijos veiksmų programai įgyvendinti nuo 2007 m. sausio 1 d. iki 2013 m. gruodžio 31 d., yra 7 000 000 EUR.“
3)
13 straipsnio 3 dalis pakeičiama taip:
a)
a punkte data „2005 m. birželio 30 d.“ pakeičiama „2013 m. birželio 30 d.“;
b)
b punktas pakeičiamas taip:
„b)
užbaigus pradinį ir papildomus programos laikotarpius ir ne vėliau kaip iki atitinkamai 2006 m. birželio 30 d. ir 2014 m. birželio 30 d. išsamias programos įgyvendinimo ir rezultatų ataskaitas, nustatančias visų pirma Bendrijos finansinės paramos pridėtinę vertę.“
2 straipsnis
Taikomumas
Sprendimas galioja dalyvaujančiose valstybėse narėse, kaip apibrėžta 1998 m. gegužės 3 d. Tarybos reglamento (EB) Nr. 974/98 dėl euro įvedimo (5) 1 straipsnio pirmoje pastraipoje.
3 straipsnis
Įsigaliojimas
Šis sprendimas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2007 m. sausio 1 d.
Priimta Briuselyje, 2006 m. lapkričio 20 d.